Der arbejdes med forslag om årskort til Læsøfærgen

Salg af årskort med ubegrænset adgang til Læsøfærgen kan både mindske fraflytningen og få sommerhusgæster til at besøge øen noget oftere. Det mener kommunalbestyrelsesmedlem Bent Rulle fra Øens Liste, som er formand for Læsøs Erhvervs- og Havneudvalg. - Hvis en sommerhusejer kommer hertil 25 gange på et år i stedet for 12 gange, vil det være til gavn for forretningslivet, færgeselskabet og hele øen. Desuden kan billigere adgang til fastlandet hindre, at befolkningstallet falder, siger Bent Rulle til P4 Nordjylland. Med en foreslået årskortpris på 2.200 kroner vil fastboende på Læsø skulle foretage 20 retur-rejser, før det kan betale sig for dem at købe kortet. Kommunalbestyrelsen drøfter forslaget 10. marts